Diari Oficial de la Generalitat Valenciana


Sumari del DOGV 9575, del 15-04-2023 (2023/4091)

RESOLUCIÓ de 5 d'abril de 2023, de la Junta Electoral de la Comunitat Valenciana, per la qual es regula el Registre de la Junta Electoral de la Comunitat Valenciana.
---------------------------------------------------------------------------------------------------------------------------------------------------------------------

### Dades del document

Número de DOGV
:   9575

Data del DOGV
:   15-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4091


Data del document
:   05-04-2023

Organisme emissor


Tipus de document
:   Resolució

Descriptors 

:   * Junta Electoral de la Comunitat Valenciana
    * organització electoral
    * registre de documents
    * eleccions regionals
    * legislació

RESOLUCIÓ de 5 d'abril de 2023, de la Junta Electoral de la Comunitat Valenciana, per la qual es regula el Registre de la Junta Electoral de la Comunitat Valenciana. [2023/4091]  
Article 1. Objecte i àmbit d'aplicació  
1. Aquesta resolució té per objecte la regulació dels requisits i les condicions de funcionament del Registre de la Junta Electoral de la Comunitat Valenciana.  
2. El Registre de la Junta Electoral de la Comunitat Valenciana té com a comesa la recepció i la tramesa d'escrits i documents relacionats amb l'àmbit de competències de la Junta Electoral de la Comunitat Valenciana.  
3. L'accés al Registre de la Junta Electoral de la Comunitat Valenciana pot efectuar-se, indistintament, a través dels canals següents:  
a) Atenció presencial, en les dependències administratives de la Junta Electoral de la Comunitat Valenciana.  
b) Mitjançant compareixença amb certificat digital reconegut en la seu electrònica de les Corts Valencianes (https://seu.cortsvalencianes.es). A aquest efecte, hi és aplicable el que es disposa en les normes de creació i funcionament de la seu i el registre electrònics de les Corts Valencianes, aprovades per l'Acord de la Mesa número 2235/IX, de 19 de desembre de 2017 (BOCV número 247/IX, DOGV número 8231), modificades per l'Acord de la Mesa número 3259/IX, de 10 d'abril de 2019 (BOCV número 360/IX, DOGV número 8545).  
  
Article 2. Funcions del Registre de la Junta Electoral de la Comunitat Valenciana  
1. Corresponen al Registre de la Junta Electoral de la Comunitat Valenciana les funcions següents:  
a) La recepció i la constatació d'entrada d'escrits i documents dirigits a la Junta Electoral de la Comunitat Valenciana.  
b) La tramesa i la constatació d'eixida d'escrits i documents que la Junta Electoral de la Comunitat Valenciana, en l'exercici de les seues competències, dirigisca a altres organismes públics, a entitats privades o a particulars.  
c) La certificació formal de la recepció o la tramesa d'aquests escrits i documents.  
d) Qualssevol altres que se li atribuïsquen per disposició normativa, acord de la Junta Electoral de la Comunitat Valenciana o resolució de la seua presidència.  
2. No s'han de cursar a través del Registre els actes de comunicació processal amb els tribunals, que es regeixen per la seua legislació específica, ni els escrits o els documents rebuts per correu, llevat que, després que el destinatari els haja obert, informe el Registre que es tracta d'escrits o documents oficials.  
  
Article 3. Horari d'atenció presencial  
Les dependències administratives al càrrec de les quals es trobe el Registre de la Junta Electoral de la Comunitat Valenciana s'han d'ajustar a l'horari d'obertura següent:  
1r. Quan no estiga convocat un procés electoral a la Comunitat Valenciana, les dependències administratives del Junta Electoral de la Comunitat Valenciana estaran obertes de 09.30 a 14.30 hores, de dilluns a divendres. Excepcionalment, la Presidència de la Junta Electoral de la Comunitat Valenciana pot autoritzar que, per raons d'urgència, siguen admesos, al marge d'aquest horari, escrits relatius a l'expedició de credencials d'electes.  
2n. A partir de l'endemà de la publicació en el Diari Oficial de la Generalitat Valenciana de la convocatòria d'un procés per a l'elecció dels membres de les Corts Valencianes, i fins al dia de la votació, l'horari del Registre de la Junta Electoral Central serà de 09.00 a 14.00 hores i de 16.30 a 18.30 hores, de dilluns a divendres, i els dissabtes de 09.30 a 13 hores.  
3r. El dia en què, convocat un procés electoral per a l'elecció dels membres de les Corts Valencianes, concloga un termini preclusiu establit per la legislació aplicable en la matèria, que afecte l'exercici de competències pròpies de la Junta Electoral de la Comunitat Valenciana, l'horari del Registre s'ampliarà en els termes següents:  
De dilluns a divendres: de 09.00 a 14.00 hores i de 16.30 a 24 hores.  
Dissabtes, diumenges i festius: de 09.30 a 13 hores i de 16.30 a 24 hores.  
  
Article 4. Tramitació de documents a través de la seu electrònica  
1. L'accés per mitjans electrònics al Registre de la Junta Electoral de la Comunitat Valenciana permet la recepció per via electrònica d'escrits i documents relacionats amb l'àmbit de competències de la Junta Electoral de la Comunitat Valenciana. Els documents han de ser en format digital PDF i signats electrònicament.  
2. L'accés s'efectua únicament a través del procediment específic «Junta Electoral de la Comunitat Valenciana» habilitat en la seu electrònica de les Corts Valencianes, exclusivament mitjançant un certificat digital reconegut per aquesta seu.  
3. La tramesa de documents per fax o a bústies de correu electrònic assignats al personal o a les dependències administratives de la Junta Electoral de la Comunitat Valenciana no constitueix, en cap cas, inscripció registral d'aquests documents. Només mitjançant l'assignació del número de registre corresponent se n'acredita la inscripció, i el remitent assumeix, si escau, els efectes de la falta d'inscripció o la inscripció tardana dels documents tramesos pels mitjans indicats o altres d'anàlegs.  
  
4. L'accés al Registre de la Junta Electoral de la Comunitat Valenciana per mitjans electrònics està en funcionament tots els dies de l'any, durant les 24 hores del dia, sense perjudici de les interrupcions necessàries per al manteniment tècnic o operatiu, de les quals s'ha d'informar amb la major antelació possible en la seu electrònica de les Corts Valencianes. En cap cas la presentació electrònica d'escrits implica la modificació dels terminis establits legalment.  
5. El registre electrònic genera automàticament un rebut que consisteix en una còpia electrònica certificada del document de què es tracte, que inclou la data i l'hora de presentació i el número de registre d'entrada, així com un rebut acreditatiu d'altres documents que, si escau, l'acompanyen.  
6. Quan així ho dispose la legislació vigent, o en els casos en què la persona interessada ho sol·licite expressament, la Junta Electoral de la Comunitat Valenciana pot realitzar notificacions amb plena validesa jurídica, en els termes previstos en la Llei 39/2015, d'1 d'octubre, del procediment administratiu comú de les administracions públiques, a través de la seu electrònica de les Corts Valencianes.  
7. El registre pot rebutjar els documents electrònics quan no s'emplenen els camps requerits com a obligatoris en els seus formularis, quan continguen incongruències que n'impedisquen el tractament, quan tinguen un format que en faça impossible el tractament o l'acreditació, o quan continguen codis maliciosos o dispositius susceptibles d'afectar la integritat o la seguretat del sistema.  
  
  
DISPOSICIÓ FINAL  
  
Única  
Aquesta resolució s'ha de publicar en el Butlletí Oficial de les Corts Valencianes i en el Diari Oficial de la Generalitat Valenciana.  
  
Palau de les Corts Valencianes  
  
València, 5 d'abril de 2023  
  
La presidenta,  
Pilar de la Oliva Marrades  
  
El secretari,   
Francisco J. Visiedo Mazón